Коми Республикаса Юралысь Вячеслав Гайзер вöзйис пыдди пуктана общественникъяслы лоны сылöн эскана йöзöн коми войтырлöн конференцияяс вылын

«Лыддя, мый коми войтырлысь конференцияяс колö лэптыны выль тшупöд вылö. Öнöдз, сiйö юöръяс серти, кутшöмъясöс вайöны меным, артмö сэтшöм видзöдлас, мый быд конференция бöрын примитсьöны дзик öти и сiйö жö решениеяс. Воысь воö. Сы могысь, медым стöча гöгöрвоны, кутшöм мытшöдъяс йылысь кутасны сёрнитны, а медшöрыс, кыдзи позяс найöс решитны, ме кора тiянöс лоны коми войтырлöн конференцияяс вылын менам эскана йöзöн. Сы могысь, медым тöдмöдны йöзöс миян сöвмöдан стратегияöн да тöдмавны та йылысь йöзлысь видзöдлассö, нинöм вежтöг», – шыöдчис республикаса Юралысь.

Аддзысьлöмын участвуйтысьяслы воис сьöлöм вылас Юралысьлöн вöзйöмыс да найö висьталiсны медся тöдчана мытшöдъяс йылысь, кутшöмъяскöд найö паныдасьöны быдлунъя уджын либö кыпöдöны найöс мероприятиеяс дырйи каръясын да районъясын. Сёрнитiсны, торйöн кö, туй стрöитöм, видз-му овмöс сöвмöдöм, бюджетникъяслы отсöг сетöм, оланiн стрöитöмын выль уджтасъяс пыртöм, национальнöй литературалы да журналистикалы отсöг сетöм, чужан кыв сöвмöдöм йылысь.

«Эм уна юалöм, кутшöмъяс майшöдлöны миянöс, кыдзи республикаса олысьясöс, и кыдзи коми войтырöс петкöдлысьясöс. Дерт, на пöвстын эмöсь и медтöдчанаяс, кутшöмъяс инмöны республикаса став олысьлöн олöм вылö. Эмöсь и мöд тшупöда юалöмъяс, мый збыльмöдöм вöсна позьö тöдчымöн бурмöдны йöзлысь олöмсö, но найöс пöртны олöмö дзик пыр оз артмы. Та вöсна бур вöлi эськö, кутам кö адзысьлыны кадысь кадö», – шыöдчис республикаса Юралысь дорö «Коми му» холдингса юралысь редактор Надежда Быковская.

Вячеслав Гайзер ошкис татшöм аддзысьлöмъяссö вöчны пыр нуöданаöн да вöзйис босьтны шöр мöвпöн муниципалитетъясын коми войтырлöн конференцияяс вылын кыпöдöм юалöмъяс. Аддзысьлöмсö артыштöма нуöдны коми войтырлöн чукöртчылöм водзвылын, мый лоö 2012 вося урасьöм тöлысьын.